
                   1. Alegerile prezidenţiale din Franţa
                   Potrivit rezultatelor definitive ale alegerilor prezidenţiale, care au avut loc la 6 mai a.c., candidatul dreptei franceze, Nicolas Sarkozy, a obţinut 53,06% din voturile exprimate, iar reprezentanta socialiştilor, Segolene Royal, a obţinut 46,94% din sufragii. Rezultatele celui de-al doilea tur al alegerilor prezidenţiale, care trebuie validate de către Consiliul Constituţional, evidenţiază faptul că, în favoarea lui Nicolas Sarkozy au votat 18.983.383 de francezi, iar în favoarea lui Segolene Royal au votat 16.790.830 de francezi.   

                   Participarea la scrutin a fost de 83,97% din totalul cetăţenilor francezi cu drept de vot.

                   Candidata Partidului Socialist, Segolene Royal, şi-a recunoscut înfrângerea şi i-a urat succes viitorului preşedinte. Nicolas Sarkozy s-a adresat mulţimii de susţinători adunaţi în faţa sediului partidului din Paris. El a declarat că Franţa i-a oferit totul şi că acum a sosit vremea ca şi el să ofere totul Franţei. Nicolas Sarkozy a declarat că va fi preşedintele tuturor francezilor dar că victoria sa reprezintă un moment care separă Franţa de idealurile trecutului. „Voi fi preşedintele tuturor francezilor. Voi fi vocea fiecărui francez în parte şi vreau să subliniez că nu e o victorie a unei Franţe împotriva alteia. Pentru mine este o singură victorie, victoria valorilor şi idealurilor care ne unesc, iar prioritatea mea va fi să mă asigur că toţi francezii vor vrea să comunice, să se înţeleagă, să muncească împreună. Francezii şi-au spus cuvântul. Au ales să renunţe la obiceiurile şi idealurile trecutului, iar eu voi repune în drepturi munca, autoritatea, moralitatea, respectul, meritul!”, a declarat Nicolas Sarkozy.

                   În ceea ce priveşte politica externă a ţării sale, Nicolas Sarkozy a declarat că Statele Unite se pot baza pe prietenia Franţei, subliniind în acelaşi timp că SUA ar trebui să preia iniţiativa în campania împotriva încălzirii globale precum şi că eforturile împotriva încăzirii globale vor fi o prioritate pentru Franţa. Nicolas Sarkozy a mai precizat că va promova drepturile femeilor şi ale celor dezavantajaţi. Viitorul preşedinte a făcut o referire specială la cazul asistentelor din Bulgaria, închise de mai mulţi ani în Libia, subliniind că Franţa nu le va abandona.
                   Potrivit analiştilor, Nicolas Sarkozy este unul dintre cei mai liberali candidaţi la preşedinţie din istoria celei de-a cincea republici. Aceştia consideră că Nicolas Sarkozy nu ar urma să modifice substanţial politica externă a Franţei şi va da prioritate dosarului european, deşi este considerat mai puternic orientat spre axa atlantică decât predecesorul său, Jacques Chirac. N. Sarkozy a afirmat că doreşte să meargă încă din prima sa săptămână în funcţia de preşedinte - începând din 16 mai - la Berlin şi la Bruxelles, cu scopul de a "propune partenerilor europeni un tratat simplificat, limitat la problemele instituţionale, care să permită o depăşire rapidă a crizei europene". Acest tratat simplificat va fi aprobat apoi de Parlament, N. Sarkozy excluzând ideea organizării unui nou referendum, după respingerea Tratatului constituţional european de către francezi, în 2005. 

                   El a afirmat că doreşte ca UE să aibă o preşedinţie stabilă şi un ministru de externe, dorind "revizuirea regulii unanimităţii, care împiedică o politică a imigraţiei comună". 

                   Angajamentul său european vizează şi clădirea unui sistem comun de apărare în Europa. În domeniul apărării, el vrea să menţină efortul bugetar francez la circa 2% din PIB şi să realizeze un "audit sistematic al principalelor programe de înarmare, care sunt în desfăşurare sau în stadiu de proiect". 

                   Pentru a demonstra importanţa pe care o acordă unei politici a imigraţiei selective în Franţa, N. Sarkozy a declarat că doreşte să se deplaseze cât mai curând în Africa. Pe acest continent, el a făcut o prioritate din soluţionarea crizei din Darfur, pe care a calificat-o drept un adevărat scandal. 

                   Supranumit "Sarkozy americanul" de unii dintre adversarii săi, noul preşedinte va avea relaţii foarte strânse cu SUA. El şi-a atras numeroase critici în timpul unei vizite în SUA, în septembrie 2006, când a dat asigurări că Franţa nu trebuie să se considere “scutită de reproşuri în relaţiile sale transatlantice”. N. Sarkozy şi-a rectificat ulterior afirmaţiile, calificând drept “o greşeală istorică” războiul din Irak. El a subliniat că poziţia sa referitoare la Turcia este dovada independenţei lui faţă de Statele Unite, fervente susţinătoare ale acestui stat în demersurile pe lângă UE. 

                   În ceea ce priveşte marile dosare internaţionale ale momentului, N. Sarkozy promovează o politică de continuitate. El doreşte securitate pentru Israel, ţară de care se consideră apropiat, un stat pentru palestinieni şi promovează relaţii de încredere cu guvernele arabe. În privinţa Iranului, N. Sarkozy se opune ferm ideii ca regimul de la Teheran să se doteze cu mijloace nucleare militare. Acesta este, în opinia lui, "cel mai sensibil şi mai periculos dosar de astăzi, din relaţiile internaţionale". El apreciază că "singurul demers credibil faţă de Iran este promovarea unei politici de sancţiuni, dublată de o politică de unitate a comunităţii internaţionale". 

*
                   Preşedintele francez în exerciţiu, Jacques Chirac, aflat la sfârşit de mandat, l-a felicitat pe succesorul său, Nicolas Sarkozy, adresându-i urările sale cele mai bune “pentru reuşita misiunii sale în serviciul tuturor francezilor”. 

                   Preşedintele SUA, George W. Bush şi-a exprimat dorinţa de a lucra cu noul preşedintele ales pentru a continua o alianţă solidă, întrucât SUA şi Franţa sunt aliaţi istorici şi parteneri. 
                   Preşedintele egiptean, Hosni Mubarak, l-a asigurat pe Nicolas Sarkozy de încrederea sa şi de continuarea relaţiilor franco-egiptene. Cei doi au hotărât să-şi intensifice concertarea între cele două ţări în dosarul Orientului Mijlociu şi pe plan internaţional. 
                   “Poporul francez a ales în dumneavoastră un om de inimă şi de acţiune şi cu experienţa dumneavoastră în problemele statului, sunt convins că veţi şti să răspundeţi speranţelor pe care şi le-a pus în dumneavoastră”, a declarat preşedintele Algeriei, Abdelaziz Bouteflika. 
                   Regele Marocului, Mohammed al VI-lea, s-a declarat convins că Nicolas Sarkozy este animat de aceeaşi voinţă de a aprofunda legăturile istorice între cele două ţări, şi-a exprimat convingerea într-o “cooperare franco-marocană înscrisă, ca întotdeauna, în continuitatea aceloraşi idealuri, de pace, securitate, respectarea drepturilor omului, dezvoltare durabilă şi aprofundare a dialogului euro-mediteranean, atât de necesar în regiune”. 
                   Cancelarul german Angela Merkel l-a felicitat pe Nicolas Sarkozy pentru victoria din alegeri şi i-a urat multă şansă şi succes în exercitarea responsabilităţilor. Ea şi-a exprimat certitudinea că prietenia franco-germană va continua să fie “fundamentul care să permită să asigure durabil pacea, democraţia şi prosperitatea în Europa”. 
                   “Munca noastră comună în Europa şi în lume nu începe astăzi. Noi am început-o acum câţiva ani în funcţiile noastre precedente. La fel, raporturile între Italia şi Franţa nu încep astăzi, căci cele două ţări ale noastre sunt legate de secole printr-un destin comun”, a afirmat în mesajul său premierul Italiei, Romano Prodi, adresându-i lui Nicolas Sarkozy “felicitările cele mai sincere, amicale şi afectuoase pentru frumoasa victorie electorală şi pentru numirea la preşedinţia Republicii Franceze”. 
                   Şeful guvernului spaniol, Jose Luis Zapatero, a estimat că Nicolas Sarkozy “reprezintă o dreaptă deschisă şi modernă, capabilă să canalizeze dorinţele de schimbare ale unei ţări chemate să-şi regăsească încrederea în ea şi să continue să facă parte din locomotiva Europei”. “El a demonstrat că este un om politic solid şi că stilul şi propunerile sale au convins majoritatea francezilor”, a continuat J. Zapatero, omagiind-o - totodată - pe candidata socialistă Segolene Royal care “a reuşit să reunească stânga franceză în jurul unui proiect renovator şi entuziast”. 
                   Primul ministru olandez, Jan Peter Balkenende, l-a felicitat, la rândul său, pe Nicolas Sarkozy, apreciind opţiunea francezilor pentru schimbare şi modernizare. “Sper să pot lucra cu el într-o Europă în care oamenii au încredere”, a adăugat J. Balkenende.

*
                   Sub titlul "Cele două feţe ale lui Nicolas Sarkozy", cotidianul britanic „The Independent” apreciază că noul preşedinte a fost acuzat că divizează Franţa cu retorica sa radicală, însă a promis că va fi un preşedinte al tuturor francezilor. În opinia analiştilor, „Nicolas Sarkozy este o forţă care divide, al cărei rol va fi să unească. Dacă va reuşi acest lucru se va vedea la alegerile parlamentare din iunie. Atunci se va şti dacă Franţa a prins gustul reformei pe care o promovează N. Sarkozy, ori dacă îşi doreşte ca Parlamentul să fie o frână a acestor reforme”.
                   În opinia cotidianului „Times”, N. Sarkozy trebuie să acţioneze rapid după triumful repurtat. "Consensul cu privire la ajutoarele sociale generoase si la taxele mari a ajuns la sfârşit. De acum, Franţa trebuie să se pregătească de echivalentul galic al Thacher-ismului: liberalizarea pieţei, reducerea protecţiei sociale şi fructificarea oportunităţilor globale". 
                   "Nu a existat niciodată vreun dubiu că Nicolas Sarkozy va fi viitorul preşedinte al Franţei", apreciază „The Guardian”. "Franţa a votat pentru un preşedinte de care simte că are nevoie. Este o întoarcere apăsată spre dreapta”, apreciază ziarul britanic, care remarcă totodată că Nicolas Sarkozi a avut două avantaje faţă de contracandidata sa Segolene Royal. Primul este acela că câştigat bătălia în propriul partid cu mult timp înainte de alegeri, în timp ce Segolene Royal a fost de multe ori singură. Al doilea este că mesajul său a fost limpede ca cristalul. "Şi-a făcut un titlu de glorie din a spune ce gândeşte".
                   „Financial Times” apreciază faptul că, în timpul campaniei electorale, Nicolas Sarkozy a mizat pe cartea populistă a imigraţiei, ori pe cea a competiţiei neloiale, reprezentată de globalizare. "Acum trebuie să lase populismul deoparte. Controlul imigraţiei nu este un răspuns la eşecul politicilor de integrare care a dus la ghetourile mizerabile din suburbii".
                   Sub titlul "Pariul lui Sarkozy: a rupe fără a distruge!", publicaţia “Tribune de Geneve” afirmă că "Franţa a suferit o serie de modificări în urma acestei campanii prezidenţiale, iar ritmul tranziţiei riscă să se accelereze. Deoarece Nicolas Sarkozy va conduce ţara aşa cum şi-a condus cariera: cu paşi repezi (...) Fără îndoială că noul preşedinte se va detaşa de această Franţă arhaică lăsată de Jacques Chirac". 

                   Pentru analiştii cotidianului italian “La Stampa”, "Nicolas Sarkozy a desfăşurat o lungă şi coerentă bătălie de idei, dusă de mai mulţi ani în interiorul mişcării sale politice pentru a elimina guvernarea apăsătoare a lui J. Chirac şi a reînnoi dreapta franceză". Cotidianul italian recunoaşte însă că "Segolene Royal a obţinut un rezultat în orice caz extraordinar după ce (...) a restituit vitalitatea unei formaţiuni socialiste obosite şi deprimate până în urmă cu zece ani". 
                   În Spania, cotidianul de centru-stânga “El Pais” afirmă că "Franţa, care vrea să se elibereze din corsetul protector construit în timpul celei de-a doua jumătăţi a secolului XX, pentru a-şi asuma riscurile şi beneficiile globalizării preferă tutela statului". Pentru cotidianul de centru-dreapta “El Mundo”, "Sarkozy a câştigat deoarece el reuneşte cele trei condiţii clasice pentru a triumfa în alegeri: capacitate de conducere, un partid şi un program concret”. 
                   2. Conferinţa internaţională privind Irakul

                   Contractul Internaţional de obiective pentru Irak (ICI), un proiect pe cinci ani ce vizează stabilizarea acestei ţări pe plan politic şi economic, a fost adoptat, în unanimitate, la conferinţa internaţională privind Irakul ce s-a desfăşurat în perioada 3-4 mai a.c. la Sharm-el-Sheikh. 

                   “Rezoluţia pentru susţinerea Irakului şi depăşirea crizei a fost adoptată, prin aclamaţii, de către toţi participanţii”, a declarat Achraf Qazi, reprezentantul special al secretarului general al Naţiunilor Unite în Irak. “Am parcurs un drum lung şi dificil, dar noi ştim că guvernul irakian nu este capabil să construiască singur viitorul pentru această ţară”, a mai afirmat responsabilul ONU, afirmând că “întreaga comunitate internaţională s-a angajat să sprijine Irakul”. 

                   Lansat la 28 iulie 2006, la Bagdad, de ONU, cu sprijinul Băncii Mondiale, iniţiativa menţionată prevede întărirea securităţii şi redresarea economiei Irakului, unde violenţele fac victime de patru ani. “Contractul reprezintă o foaie de parcurs pentru viitorii cinci, vizând acordarea de ajutor Irakului la realizarea obiectivelor sale pe termen lung, pentru prosperitatea economică, stabilitatea politică şi securitatea durabilă”, a declarat, la rândul său, Secretarul general al ONU, Ban Ki-moon, în deschiderea conferinţei internaţionale. 

                   ICI a fost prezentat ca un cadru ce va permite premierului irakian Nouri al-Maliki să aplice programul de reconciliere între comunităţile sunită, kurdă şi şiită, între altele, prin repartizarea echitabilă a veniturilor provenite din exportul de petrol. Punctul cheie al acestui document prevede pregătirea terenului pentru alegerile provinciale care vor permite revenirea la viaţa publică a responsabililor fostului regim baasist al lui Saddam Hussein. 

                   Contractul prevede, de asemenea, întărirea forţelor irakiene de securitate şi crearea unui mecanism pentru apărarea drepturilor omului şi consolidarea bazelor de transparenţă şi ale bunei guvernări. 

                   Pe plan economic, acesta vizează identificarea formelor de investiţii, ajutor financiar, anularea datoriei Irakului şi măsuri de asistenţă tehnică şi administrativă, la solicitarea, guvernului irakian.
                   Premierul irakian Nouri al-Maliki a lansat un vibrant apel privind susţinerea luptei Irakului împotriva terorismului. “Această reuniune este o demonstraţie mondială de susţinere a Irakului'', a declarat şeful guvernului de uniune naţională, adresându-se responsabililor din peste 50 de state şi organizaţii prezenţi la conferinţă. ''Nu există progres economic fără stabilitate în domeniul securităţii. Securitatea şi economia trebuie să beneficieze de acelaşi interes al părţilor interesate”, a continuat premierul irakian, chemând ţările vecine şi comunitatea internaţională să sprijine Irakul. ''Sprijinul vostru şi susţinerea voastră ne vor ajuta să rezistăm împotriva oricăror provocări, în principal pericolului terorismului'', a continuat Nouri al-Maliki, exprimându-şi speranţa că lansarea planului pentru dezvoltarea Irakului marchează începutul unei noi etape în relaţiile dintre Irak şi celelalte ţări ale lumii. 

                   Premierul irakian le-a cerut, totodată, ţărilor creditoare să renunţe la plata datoriilor externe de către Irak. Anterior, oficiali irakieni şi americani anunţaseră că Arabia Saudită şi-a exprimat intenţia de a şterge 80% din cele 17 miliarde de dolari datorate Riadului. Cu prilejul conferinţei, ministrul de externe saudit Saud al-Faysal a exprimat disponibilitatea ţării sale de a reduce datoria Irakului către Arabia Saudită, problema aflându-se în centrul discuţiilor între oficiali irakieni şi saudiţi.
                   Polonia, Bulgaria şi Slovenia s-au arătat dispuse să anuleze 80% din datoria externă a Irakului, iar Egiptul a anunţat că va şterge integral datoria, în valoare de 800 milioane de dolari. De asemenea, Marea Britanie, Australia, Spania, Danemarca şi Republica Coreea şi-au exprimat disponibilitatea de a şterge datoria Irakului, răspunzând astfel la apelurile repetate ale guvernului acestei ţări. Rusia, care a şters deja o parte a datoriei Irakului, şi-a exprimat, de asemenea, disponibilitatea de a anula restul datoriei Irakului în schimbul concesionării, pentru companiile ruse de petrol, a zăcămintelor de petrol din zona Rumaila din sudul Irakului.

                   Documentul final al reuniunii subliniază decizia participanţilor de a se implica în eforturile de stabilizare a Irakului, dând guvernului de la Bagdad asigurări de sprijin, atât timp cât acesta respectă ''dreptul fundamental al tuturor cetăţenilor irakieni de a participa în mod paşnic la procesul politic, prin intermediul sistemului politic al ţării''. 

                   Documentul prevede, de asemenea, angajamentul comunităţii internaţionale de a ajuta Irakul, inclusiv din punct de vedere financiar, dacă autorităţile de la Bagdad vor continua reformele menite să acorde suniţilor prerogative sporite, respectând ambiţia Irakului de a deveni un stat stabil, unit şi democrat în următorii cinci ani. 
                   3. Raportul anual al Parlamentului European privind drepturile omului

                   Parlamentul European a adoptat, la 26 aprilie a.c., la Strasbourg, raportul anual privind drepturile omului, deputaţii exprimându-şi în special îngrijorarea cu privire la situaţiile din Rusia, China şi Iran, în document fiind aduse critici şi Uniunii Europene şi instituţiilor sale. 

                   Potrivit unui comunicat al Biroului de presă al Parlamentului European, raportul întocmit de Simon Coveney (membru al grupului parlamentar al popularilor europeni), evaluează activităţile Comisiei şi Consiliului în ce priveşte drepturile omului şi performanţa generală a Parlamentului European în domeniu. 

                   Situaţia drepturilor omului în China constituie o problemă de maximă îngrijorare şi ar trebui să fie analizată mai atent. Parlamentarii subliniază, în acelaşi timp, nevoia consolidării şi îmbunătăţirii dialogului UE-China în materie de drepturile omului şi cer Consiliului şi Comisiei "să aducă în discuţie problema Tibetului" în convorbirile cu guvernul de la Beijing, relaţiile comerciale ale UE cu China trebuind să fie stabilite în funcţie de reforma în domeniul drepturilor omului. 

                   Exprimându-şi “profunda îngrijorare privind deteriorarea situaţiei drepturilor omului în Iran” - în special privind intensificarea reprimării apărătorilor drepturilor omului-, PE "cere Consiliului să-şi exprime îngrijorarea privind această situaţie în toate convorbirile cu Guvernul iranian". Parlamentul cere, totodată, Comisiei să se folosească de Iniţiativa Europeană pentru Democraţie şi Drepturile Omului pentru a promova contactele şi cooperarea cu societatea civilă iraniană. 

                   Totodată, PE a formulat critici puternice la adresa guvernului Rusiei, menţionând situaţia din Cecenia, modalitatea de a fi trataţi apărătorii drepturilor omului şi libertatea de exprimare. Europarlamentarii "deplâng legislaţia rusă, care limitează activităţile organizaţiilor neguvernamentale, precum şi faptul că "ziariştii şi apărătorii drepturilor omului au fost deseori ameninţaţi". În raport sunt menţionate, totodată, asasinarea ziaristei Annei Politkowskaja, presupusa implicare rusă în otrăvirea lui Alexander Litvinenko şi tratamentul inuman aplicat lui Mihail Hodorkovski, fostul patron al companiei petroliere “Iukos”, în perioada detenţiei acestuia. Parlamentul "cere Comisiei şi Consiliului să trateze aceste subiecte cu autorităţile ruse, la cel mai înalt nivel". 

                   Exprimându-şi regretul că Uniunea nu a acţionat mai unilateral pentru a convinge guvernul sudanez să accepte o forţă internaţională de pace în Darfur, raportul cere Uniunii să sprijine desfăşurarea unei astfel de forţe şi să "consolideze zona de interzicere aeriană la Darfur". 
                   Totodată, autorii raportului spun că au existat încercări de stabilire a unui dialog pe tema drepturilor omului cu Uzbekistan, dar consideră că un astfel de dialog n-ar trebui să ducă în mod automat la "ridicarea sancţiunilor (...) dacă nu se înregistrează progrese în domeniul drepturilor omului şi al democraţiei". 

                   Deputaţii sunt îngrijoraţi şi în ce priveşte progresele limitate în domeniul drepturilor omului în Turcia. Totodată, aceştia cer adoptarea unor sancţiuni mai eficiente împotriva guvernului din Myanmar în urma deteriorării situaţiei drepturilor omului. 

                   Parlamentarii europeni au propus şi extinderea mecanismului internaţional temporar şi găsirea unor soluţii de reluare a ajutoarelor directe către teritoriile palestiniene şi au cerut Comisiei "să-şi revizuiască politica faţă de Libia", dat fiind eşecul autorităţilor de la Tripoli de a asigura un proces corect celor cinci asistente medicale bulgare şi medicului palestinian acuzat că au infectat în mod intenţionat copii cu virusul HIV. 

                   Deputaţii au mai cerut Consiliului şi Comisiei să recomande Guvernului american să judece sau să elibereze deţinuţii de la Baza Guantanamo, conform legislaţiei internaţionale. 

                   În privinţa Republicii Belarus, Parlamentul European a subliniat nevoia sprijinirii opoziţiei politice din Belarus. 

                   Pe de altă parte, deputaţii europeni cer Uniunii să includă problema persecuţiilor în baza orientării sexuale în discuţiile pe tema drepturilor omului pe care le poartă cu terţe ţări. 

                   Raportul cuprinde şi unele critici la adresa activităţilor instituţiilor europene în domeniul drepturilor omului. În document se solicită Consiliului să explice "cum a fost posibil ca Belarus să fie aleasă într-o instanţă de guvernare a Organizaţiei Internaţionale a Muncii (OIM), în iunie 2005" - deşi "patru state majore ale Uniunii au calitatea de membru permanent în această instanţă". 

                   Autorii raportului consemnează, cu stupefacţie, suspendarea provizorie a ajutoarelor umanitare spre Irak, în pofida "situaţiei dezastruoase care-i afectează pe cetăţenii irakieni, în special pe refugiaţi". 
                   Deputaţii au făcut, în finalul raportului unele recomandări. Astfel, ei consideră că preşedinţiile Uniunii ar trebui să promoveze în continuare abolirea pedepsei cu moartea. Totodată, au apreciat că Consiliul ar trebui să "reevalueze procedura stabilirii listelor cu grupările teroriste, iar Comisia, în calitate de preşedinte al Procesului Kimberley în 2007, să consolideze mecanismul desemnat să stopeze conflictul diamantelor”. 

                   Raportul se încheie cu o serie de recomandări la adresa Consiliului şi a Comisiei. Ambele instituţii, insistă deputaţii europeni, ar trebui să ridice problema situaţiei apărătorilor drepturilor omului în toate dialogurile politice.
                   4. Situaţia din Estonia

                   Premierul Estoniei a solicitat Uniunii Europene să ia măsuri împotriva a ceea ce a numit „intervenţia flagrantă şi coordonată a Rusiei în afacerile interne ale Estoniei”. Premierul Estoniei a declarat în faţa Parlamentului că Rusia lansează atacuri grave la adresa ţării şi a cerut Uniunii Europene să ia imediat măsuri. Cererea premierului Andrus Ansip urmează incindentului în care ambasadorul Estoniei la Moscova a fost atacat de membri ai unei organizaţii de tineret pro-Kremlin. 

                   Comisia Europeană a cerut Rusiei să ia măsuri pentru a proteja personalul diplomatic în urma atacului asupra ambasadorului Estoniei şi al celui suedez la Moscova.

                   Tensiunile diplomatice între cele două ţări sunt în creştere din cauza dezacordului privind mutarea unei statui din era sovietică care se află în capitala Estoniei, Talinn. Anterior, au avut loc ciocniri între mai mulţi demonstranţi, care au înconjurat vreme de mai multe zile ambasada Estoniei la Moscova şi forţele de securitate. 

                   Premierul Estoniei a dat o serie de exemple care evidenţiază faptul că Rusia încearcă să se amestece în treburile interne ale ţării. El a amintit de un atac asupra clădirii ambasadei de la Moscova în timpul căruia un steag estonian a fost distrus, de atacuri asupra paginilor de internet ale guvernului estonian care, potrivit premierului, ar veni dinspre servere ruseşti, şi de cererea unor parlamentari ruşi care au insistat ca guvernul Estoniei să demisioneze. 

                   Strămutarea monumentului dedicat soldatului sovietic din Talinn şi exumarea rămăşiţelor pământeşti ale soldaţilor sovietici îngropaţi sub acesta va complica serios raporturile dintre Rusia şi UE şi NATO, au declarat o serie de oficiali ruşi. “Încălcările grave ale drepturilor omului în Estonia, la care am fost martori în ultimele zile reprezintă o consecinţă a indiferenţei şi toleranţei UE şi NATO - organizaţii, care au primit în rândurile lor Estonia, care încalcă valorile ce stau la temelia culturii şi democraţiei europene”, a declarat reprezentantul permanent al Rusiei pe lângă Organizaţia pentru Securitate şi Cooperare în Europa, Aleksei Borodavkin.

                   Preşedinţia spaniolă a OSCE a solicitat Rusiei şi Estoniei să dea dovadă de reţinere şi să se abţină de la orice manifestare de violenţă în criza izbucnită între cele două state. “Cer părţilor să dea dovadă de reţinere şi să se abţină de la orice manifestare de violenţă”, a declarat, într-un comunicat dat publicităţii la Madrid, preşedintele în exerciţiu al Organizaţiei pentru Securitate şi Cooperare în Europa, ministrul spaniol de externe, Miguel Angel Moratinos.  “Această criză trebuie să fie rezolvată prin dialog şi cooperare”, a spus el, exprimându-şi, totodată, profunda îngrijorare faţă de transformarea unei manifestaţii iniţial paşnice într-o manifestaţie violentă, generatoare, apoi, a unei crize serioase între două state membre ale OSCE.

*
                   Potrivit analiştilor, Uniunea Europeană este preocupată de tensionarea relaţiilor cu Rusia şi ia în calcul posibilitatea de a bloca aderarea Rusiei la Organizaţia Mondială a Comerţului. Într-un document intern, “UE constată că răbdarea cancelariilor europene faţă de Rusia a umplut paharul, pe fondul acutizării diferendelor comerciale şi a atacurilor recente asupra diplomaţilor estonieni la Moscova”, consemnează cotidianul “The Daily Telegraph”. Potrivit ziarului britanic, UE intenţionează să-şi exprime nemulţumirea faţă de acţiunile recente ale Rusiei la apropiatul summit Rusia-UE, programat pentru 18 mai la Samara. Potrivit publicaţiei, nemulţumirile UE vizează suspendarea livrărilor de petrol ruseşti către Estonia, diferenţele de preţuri practicate de Rusia la transporturile interne şi internaţionale de mărfuri pe calea ferată, taxele de export la lemn şi interdicţia la importul de carne şi produse din carne din Polonia. 

                   “The Daily Telegraph” publică unele extrase din documentul  menţionat, care urmează să fie prezentat membrilor delegaţiei UE ce vor participa la summit-ul de la Samara: “Trebuie să se explice liderilor acestei ţări că UE este dispusă să sprijine aderarea Rusiei la OMC, dar nu cu orice preţ. Problemele bilaterale şi nerespectarea obligaţiilor curente de către Rusia ar putea fi o piedică. Trebuie pus în vedere Rusiei că aderarea la OMC este doar o condiţie preliminară pentru viitoarele negocieri bilaterale cu UE în problema comerţului”. 
                   Cotidianul francez “Le Monde” a prezentat o analiză a reprezentanţilor Comisiei Europene privind relaţiile UE cu Rusiei. Astfel, Comisia Europeană se pronunţă pentru un dialog constructiv cu Rusia, dar  motivele de dispută cu această ţară s-au multiplicat în ultimul timp, “de la statutul provinciei Kosovo, până la problema nerespectării drepturilor omului în Rusia şi abaterile de la neonorarea contractelor privind livrările de petrol şi gaze din ultimele luni”. Potrivit analiştilor, “Comisia Europeană nu mai are îndoieli cu privire la cauzele politice ale embargoului rusesc la carnea şi legumele poloneze, care a generat veto-ul guvernului polonez la recentele negocieri cu Rusia”. 
                   Preşedintele Consiliului Federaţiei de la Moscova (Camera superioară a Parlamentului federal rus), Serghei Mironov, a comentat tensionarea relaţiilor cu UE şi posibilitatea ca europenii să blocheze accesul Rusiei la OMC. “S-au găsit cu ce să ne sperie. Dacă cineva crede că Rusia doarme şi visează cum să ajungă mai repede în OMC se înşeală profound”, a afirmat oficialul rus, menţionând că “Rusia va adera la OMC doar atunci când ea se va bucura de aceleaşi condiţii de bază de care beneficiază şi ceilalţi candidaţi, fără alte îndatoriri împovărătoare”.
                   De asemenea, Ministrul rus de externe Serghei Lavrov a acuzat de complot Uniunea Europeană şi NATO, acuzându-le că pactizează cu ţări care nu respectă memoria soldaţilor sovietici şi încearcă să rescrie istoria. “Amintirea victoriei este sacră pentru noi şi nu se va şterge iar încercările de a comite blasfemii la adresa memoriei acestei izbânzi sau încercarea de a rescrie istoria nu vor înceta să ne provoace mânia”, a declarat S. Lavrov. “Din păcate, anumite organizaţii, precum NATO şi UE, complotează cu anumite ţări care au făcut din aceste încercări elemente de politică externă”, a mai adăugat şeful diplomaţiei ruse. 

                   5. Programul nuclear al Iranului

                   Cele 27 de state membre ale Uniunii Europene şi-au dat acordul definitiv pentru intrarea în vigoare a primelor sancţiuni adoptate de ONU, în decembrie 2006, împotriva programelor nuclear şi balistic ale Iranului. Miniştrii Afacerilor Externe din cadrul Uniunii, reuniţi la Luxemburg, au ratificat lista persoanelor şi organizaţiilor implicate în programele nucleare şi balistice iraniene, ale căror bunuri vor fi îngheţate, conform Rezoluţiei 1737, adoptată la 23 decembrie 2006 de Consiliul de Securitate al ONU. 

                   Lista europeană conţine puţin mai multe nume decât cea a ONU, au precizat oficiali europeni, fără a preciza numărul exact al acestora, care nu va fi cunoscut înainte de publicarea listei în jurnalul oficial al Uniunii Europene. Cele 27 de state membre anunţaseră încă din ianuarie că vor depăşi lista ONU, respectând însă spiritul acesteia. 

                   De asemenea, miniştrii au aprobat de principiu aplicarea celei de-a doua serii de sancţiuni adoptate de ONU împotriva Iranului, la 24 martie a.c., după refuzul regimului de la Teheran de a-şi suspenda activităţile de îmbogăţire a uraniului. Această nouă rezoluţie prevede în special un embargo asupra achiziţiilor de arme ale Iranului şi a restricţiilor voluntare privind vânzările de armament către această ţară. 

                   Aprobarea definitivă a acestor măsuri necesită alte etape juridice, însă perioada dintre adoptarea sancţiunilor sporite şi aplicarea lor la nivel european ar trebui să fie mai scurtă decât cea referitoare la măsurile din decembrie. 

                   Pe de altă parte, negociatorul iranian din cadrul dosarului nuclear, Ali Larijani, i-a cerut şefului diplomaţiei Uniunii Europene, Javier Solana, să se abţină de la comentarii privind suspendarea programului de îmbogăţire a uraniului. Înaltul reprezentant al Uniunii Europene pentru politică externă şi de securitate comună Javier Solana a indicat luni că în următoarele săptămâni va avea o nouă întâlnire cu principalul negociator în dosarul nuclear iranian Ali Larijani, pentru a constata dacă este posibilă demararea de negocieri veritabile cu regimul de la Teheran, pe această temă. 

                   La încheierea ultimei runde de convorbiri, desfăşurată în perioada 25-26 aprilie la Ankara, în Turcia, Javier Solana şi Ali Larijani au convenit să se întâlnească din nou în următoarea perioadă. Javier Solana a confirmat că negocierile de la Ankara, primele între cei doi oficiali de la adoptarea celor două serii de sancţiuni ONU împotriva programului nuclear şi balistic al Iranului nu a permis ''nicio breşă', motiv pentru care au căzut de acord să menţină deschis canalul de legătură, pentru organizarea unei noi întâlniri''. 

                   J. Solana a subliniat că a condiţionat demararea de veritabile negocieri cu Iranul de suspendarea oricărei activităţi de îmbogăţire a uraniului, concomitent cu suspendarea sancţiunilor adoptate împotriva Iranului de către Consiliul de Securitate al ONU. 

                   Ministrul iranian al afacerilor externe, Manoushehr Mottaki, a afirmat că ţara sa nu va îngheţa îmbogăţirea uraniului pentru a încheia un armistiţiu cu ONU asupra programului său nuclear. El a subliniat că Iranul are dreptul să-şi aprofundeze tehnologia nucleară şi că ţara sa respinge o iniţiativă elveţiană invitând la o îngheţare simultană a activităţilor nucleare iraniene în schimbul unui angajament al ONU, care să nu vizeze noi sancţiuni.

